Выканаўца Vinsent заяўлены хэдлайнерам фестываля Бандэрштат. Мерапрыемства ладзіцца штогод у мястэчку Ракіні, што ў 15 кіламетрах ад Луцку ў гонар кіраўніка Арганізацыі ўкраінскіх нацыяналістаў Сцяпана Бандэры.Беларусы ўжо другі раз удзельнічаюць у фэсце Бандэрштатшто ладзіць усеўкраінская моладзевая арганізацыя Нацыянальны альянс. Летась тут граў гурт Mauzer. Не ўсе прыхільнікі беларускай музыкі з разуменнем паставіліся да ўдзелу музыкантаў у гэтым фестывалі. Асоба лідэра ўкраінскіх нацыяналістаў, які заклікаў да ўзброенага змагання за незалежнасць, дагэтуль выклікае вострыя спрэчкі як у самой Украіне, так і па ўсім свеце, хоць на загад Віктара Юшчанкі Бандэра быў прызнаны нацыянальным героем краіны. Я выступаю найперш як музыкант, без лозунгаў і прамоваў, але ідэю арганізатараў, вядома ж, падтрымліваю, - кажа рэпер. – Украінская паўстанцкая армія змагалася супраць НКУС і камуністаў-партызан, таму я на іх баку. Падобнае было і на тэрыторыі Беларусі, і мы маем сваіх герояў, такіх як Міхал Вітушка. Таму і ў Беларусі раней ці пазней будуць такія фестывалі, гэтага не пазбегнуць. Акрамя музычнай сцэны ўдзельнікаў фестывалю чакаюць сустрэчы з ветэранамі Украінскай Паўстанцкай Арміі і вядомымі грамадскімі і культурнымі дзеячамі, літаратурная сцэна і шэраг гістарычных лекцыяў. Беларускі рэпер выйдзе на сцэну 7 жніўня ў 22.20. 